मेरे ऊपर लखनऊ रेडियो स्‍टेशन के बेहद मकबूल नाटयकर्मी मुख्‍तार अहमद साहब का गहरा असर था । मुख्‍तार साहब को आपने विविध-भारती के हवामहल में भी सुना होगा । वो मेरे आदर्श और गुरू रहे । हालांकि कभी उनसे सीखने का सौभाग्‍य हासिल नहीं हुआ । 1950 में मैंने NITA (north indian theatrical association) की स्‍थापना की । ये वो समय था जब फिल्‍मों, रेडियो और नाटकों की वजह से रंगमंच की धारा मद्धम पड़ रही थी । 'नीता' के बैनर तले कई मशहूर नाटक खेले गये जैसे- बिराज बहू, अलग अलग रास्‍ते, युगावतार, अनारकली इत्‍यादि । सन 1949 में जब इला‍हाबाद में आकाशवाणी केंद्र खुला तो मुझे बतौर स्‍टाफ आर्टिस्‍ट रख लिया गया । तब के केंद्र निदेशक सुनील बोस ने मेरे लिए विशेष रूप से एक पद निर्मित किया । इसके बाद रेडियो की तमाम विधाओं में काम किया । बाद में मैं उदघोषक बन गया । अनेक नाटकों का निर्देशन किया, बच्‍चों का कार्यक्रम किया । तमाम तरह के काम किये । जिन नाटकों को करके मुझे खासी संतुष्टि मिली उनमें से कुछ के नाम हैं- सत्‍पुत्र, अंजू दीदी, न्‍याय दंड, परम महेश्‍वर, कल्‍लोल, तलवार की आरती, मटिया बुर्ज की एक शाम, शाहजहां, कौमुदी महोत्‍सव वगैरह ।